Еню Кювлиев
Жестокият принц и арабинът

chitanka.info

Имало един зъл и жесток арабски принц. Поданиците му треперели от него.

Този принц обичал често да се предрешва, да ходи между народа, да го разпитва и жестоко да се забавлява.

Веднъж той срещнал в пустинята един арабин и го попитал:

— Какъв човек е твоят господар?

Арабинът казал:

— Та той не е човек, а тигър, жаден за кръв, ненаситна хиена, проклета от бога!

— Виждал ли си го някога?

— Не, никога.

— Е, добре, вдигни очи и го виж! Ти говориш с него.

Арабинът, без да се смути, попитал:

— Ами ти знаеш ли кой съм аз?

— Не.

— Аз съм от семейството на Зобаир, на което всеки потомък един ден в годината става луд. Днес е точно моят ден.

Принцът разбрал хитростта на арабина, избухнал в смях и му простил за искрения отговор.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.